CELEX: C2005/082/21
Language: fi
Date: 2005-04-02 00:00:00
Title: Asia C-26/05: Landesgericht Korneuburgin tekemällään päätöksellä esittämä ennakkoratkaisupyyntö asiassa Plato Plastik Robert Frank GmbH vastaan CAROPACK Handels GmbH

2.4.2005   
            
            
               FI
            
            
               Euroopan unionin virallinen lehti
            
            
               C 82/10
            
         Landesgericht Korneuburgin tekemällään päätöksellä esittämä ennakkoratkaisupyyntö asiassa Plato Plastik Robert Frank GmbH vastaan CAROPACK Handels GmbH
   (Asia C-26/05)
   (2005/C 82/21)
   Oikeudenkäyntikieli: saksa
   Landesgericht Korneuburg on pyytänyt 13.1.2005 tekemällään päätöksellä, joka on saapunut yhteisöjen tuomioistuimeen 27.1.2005, Euroopan yhteisöjen tuomioistuimelta ennakkoratkaisua asiassa Plato Plastik Robert Frank GmbH vastaan CAROPACK Handels GmbH seuraaviin kysymyksiin:
   
               1)
            
            
               Pääkysymys: onko 20.12.1994 annetussa Euroopan parlamentin ja neuvoston direktiivissä 94/62/EY tarkoitetuksi kuluttaja-, ryhmä- tai kuljetuspakkausten valmistajaksi eli pakkausten valmistajaksi aina katsottava se, joka elinkeinotoimintaansa harjoittaessaan välittömästi tai välillisesti yhdistää tavarat tavaroiden pakkaamiseen tarkoitettuihin tuotteisiin tai jonka toimeksiannosta tavarat yhdistetään näihin tuotteisiin, ja koskeeko tämä myös kantokasseja? Onko siis se, joka valmistaa (toimittaa) 3 artiklan 1 kohdan ensimmäisessä alakohdassa kuvattuja tuotteita, eli tavaroiden säilytykseen, suojaamiseen, käsittelyyn, kuljetukseen ja esillepanoon käytettäviä tuotteita sekä samaan tarkoitukseen käytettäviä kertakäyttötuotteita, pakkausmateriaalien (pakkaustuotteiden) valmistaja (toimittaja), eikä sen sijaan kuluttaja-, ryhmä- tai kuljetuspakkauksen valmistaja (pakkausten valmistaja; vertaa vastaavat käsitteet direktiivin 3 artiklan 11 kohdassa)?
            
         
               2)
            
            
               Ensimmäinen lisäkysymys, jos pääkysymykseen vastataan myöntävästi: onko siis niin, että kantokassin valmistaja ei ole kuluttaja-, ryhmä- tai kuljetuspakkauksen valmistaja, vaan pakkausmateriaalien (pakkaustuotteiden) valmistaja?
            
         
               3)
            
            
               Toinen lisäkysymys, jos ensimmäiseen lisäkysymykseen vastataan myöntävästi: onko yhteisön oikeuden vastaista, erityisesti yhdenvertaisuusperiaatteen, elinkeinon harjoittamisen vapautta koskevien perusteettomien rajoitusten kiellon sekä kilpailun vääristämistä koskevan kiellon vastaista, että jäsenvaltion lainsäädännössä säädetään, että pakkausmateriaalien, erityisesti kantokassien, valmistajan on rangaistuksen uhalla joko otettava ne takaisin tai osallistuttava tältä osin keruu- ja hyödyntämisjärjestelmään, paitsi jos seuraava jakeluporras ottaa tämän velvollisuuden hoitaakseen ja toimittaa tästä pakkausmateriaalien valmistajalle pätevän selvityksen?